[{"text_idx": "#000000", "text": "Arkivoj en la Esperantomuzeo en Vieno"}, {"text_idx": "#000002", "text": "La Esperantomuzeo en Vieno longtempe estis precipe perceptata kiel muzeo kaj biblioteko pri Esperanto kaj planlingvoj, sed g\u0302i fakte estas ekde sia fondo en la jaro 1927 ankau\u0306 hejmo de enhavoric\u0302aj arkivoj."}, {"text_idx": "#000003", "text": "Nuntempe la Esperantomuzeo konservas 72 personajn kaj instituciajn arkivojn. Jam komence de la 1930-aj jaroj venis la unuaj grandaj arkivaj\u0302oj, ekzemple la kolekto Hachette, kiu konsistas el 17 403 lau\u0306lande kaj kronologie ordigitaj gazetartikoloj el la jaroj 1898 g\u0302is 1915. G\u0302is la jaro 2023 la tuta kolekto Hachette estos ciferecigita, sed jam nun la unuaj c\u0302irkau\u0306 5000 gazetartikoloj estas senpage legeblaj sur nia retejo."}, {"text_idx": "#000004", "text": "Lau\u0306nombre malgranda, tamen precipe menciinda arkivo estas la kolekto familio Zamenhof, kiu enhavas pli ol 300 korespondaj\u0302ojn, kopiojn kaj originalojn, de membroj de la familio Zamenhof. Plej multaj de tiuj arkivaj\u0302oj, el kiuj 55 jam estas ciferecigitaj kaj libere rete alireblaj, estas skribitaj de Ludoviko, Zofia kaj Lidia Zamenhof. La bildo montras pos\u0302tkarton de Ludoviko L. Zamenhof al Theodoro C\u030cejka, Varsovio 1906-02-28 (Signo: O\u0308NB ESP V50/1.B.C\u030cej.1)."}, {"text_idx": "#000005", "text": "Alia grava arkivo estas la postlasaj\u0302o de Ka\u0301lma\u0301n Kalocsay (1891\u20131976), kiu jam grandparte estas katalogita, traserc\u0302ebla per la katalogo Trovanto kaj konsultebla en la legsalono de la Kolekto por Planlingvoj. La postlasaj\u0302o enhavas precipe fotojn, bildpos\u0302tkartojn kaj korespondaj\u0302ojn, inter kiuj speciale menciindas jenaj kun Marjorie Boulton (1924\u20132017), Hilda Dresen (1896\u20131981), Reinhard Haupenthal (1945\u20132016), Aleksandr Logvin (1902\u20131979), Masao Miyamoto (1913\u20131989), Toma\u0301s\u030c Pumpr (1906\u20131972), Juan Re\u0301gulo Pe\u0301rez (1914\u20131993), Nikolaj Rytjkov (1913\u20131973) kaj Gaston Waringhien (1901\u20131991). Ankau\u0306 de tiu arkivo la skanaj\u0302oj de pli ol 600 bilddokumentoj jam troveblas en nia datumbazo O\u0308NB Digital, kiu nun entute enhavas pli ol 26 000 libere konsulteblajn dig\u0302itajn dokumentojn pri Esperanto \u2013 nombro, kiu konstante kreskas."}, {"text_idx": "#000006", "text": "Dum la pasintaj sep jaroj venis jenaj arkivoj en la Esperantomuzeon:"}, {"text_idx": "#000007", "text": "En 2016 postlasaj\u0302ero de Charles-Ange Laisant (1841\u20131920), la arkivo de la Esperanto-klubo Innsbruck kaj parto de postlasaj\u0302o de Daniel Luez (1924\u20132013).\nEn 2017 la kolekto Lenke Sza\u0301sz kun leteroj de Marjorie Boulton.\nEn 2018 la postlasaj\u0302o de Andre\u0301 Albault (1923\u20132017), la kolekto Thiele Wu\u0308ster pri Eugen Wu\u0308ster (1898\u20131977), ero de antau\u0306lasaj\u0302o de Trevor Steele (1940-), la arkivo de la Esperanto-klubo \u201cEstonto Linz\u201d kaj parto de la postlasaj\u0302o de Lena Karpunina (1963\u20132013).\nEn 2019 postlasaj\u0302ero de la aktoro Peta\u0306r Vasilev (1911\u20132009) kaj la arkivo de Juan Re\u0301gulo Pe\u0301rez.\nLa arkivo de Juan Re\u0301gulo Pe\u0301rez, kiu nuntempe estas ordigata, enhavas kelkajn milojn da korespondaj\u0302oj de la eldonisto kun la plej gravaj siatempaj Esperanto-verkistoj. Kvankam la katalogado nur komencig\u0302os post la ordigo de la dokumentoj, jam nun esploristoj povas peti liston pri la aktuale ordigitaj dokumentoj."}, {"text_idx": "#000008", "text": "Tiuj arkivoj de diversaj personoj kaj institucioj tre bone kompletigas unuj la aliajn, kio konsiderinde plifaciligas kaj pliefektivigas la laboron de esplorantaj scienculoj."}, {"text_idx": "#000010", "text": "Este arti\u0301culo tambie\u0301n esta\u0301 disponible en espan\u0303ol."}, {"text_idx": "#000011", "text": "Gratulojn pro la efika kaj multvalora kolekto! Kiom da originalaj zamenhofaj leteroj estas nuntempe en Vieno? Kie la aliaj?\nEstas nun 19 originalaj korespondaj\u0302oj de Ludoviko Zamenhof en la Esperantomuzeo kaj Kolekto por Planlingvoj: \nKrome estas multaj kopioj de originalaj leteroj en la \u201cKolekto familio Zamenhof\u201d:\nZamenhofaj leteroj estas en diversaj arkivoj, bibliotekoj kaj muzeoj, ekzemple la korespondaj\u0302oj inter Ludoviko Zamenhof kaj Alfred Hermann Fried en la arkivo de la Ligo de Nacioj en G\u0302enevo.\nMIrinde vasta kolekto! Jam multaj dokumentoj estas ciferigitaj. Bravo!"}, {"text_idx": "#000012", "text": "Gratulojn pro la efika kaj multvalora kolekto! Kiom da originalaj zamenhofaj leteroj estas nuntempe en Vieno? Kie la aliaj?"}, {"text_idx": "#000013", "text": "Estas nun 19 originalaj korespondaj\u0302oj de Ludoviko Zamenhof en la Esperantomuzeo kaj Kolekto por Planlingvoj: \nKrome estas multaj kopioj de originalaj leteroj en la \u201cKolekto familio Zamenhof\u201d:\nZamenhofaj leteroj estas en diversaj arkivoj, bibliotekoj kaj muzeoj, ekzemple la korespondaj\u0302oj inter Ludoviko Zamenhof kaj Alfred Hermann Fried en la arkivo de la Ligo de Nacioj en G\u0302enevo."}, {"text_idx": "#000015", "text": "Submit a Comment Cancel reply"}, {"text_idx": "#000016", "text": "Your email address will not be published. Required fields are marked *"}, {"text_idx": "#000017", "text": "Save my name, email, and website in this browser for the next time I comment."}, {"text_idx": "#000019", "text": "Algorithmic detection of Alzheimer\u2019s by analysis of speech \u00b7 Algoritma detektado de la alchejmera malsano per parolanalizo\nThe universal sound of swearing \u00b7 La universala sono de sakrado\nThe Esperanto World Congress that almost did not happen: Barcelona, 1909\nEl Congreso Mundial de Esperanto que casi no sucede: Barcelona, \u200b\u200b1909\nLa Universala Kongreso de Esperanto, kiu preskau\u0306 ne okazis: Barcelono, 1909\nThe future of linguistic diversity \u00b7 La estonteco de lingva diverseco"}]